It-12-il Summit tal-ASEM (Laqgħa Asja-Ewropa) sar fit-18-19 ta' Ottubru fi Brussell, u laqqa' flimkien 51 pajjiż kif ukoll l-istituzzjonijiet tal-UE u tal-Asja. Taħt it-titlu “Sħab Globali għal Sfidi Globali”, il-mexxejja indirizzaw xi wħud mill-kwistjonijiet l-aktar urġenti tad-dinja. Jean-Claude Juncker, il-President tal-Kummissjoni Ewropea u Donald Tusk, il-President tal-Kunsill Ewropew, irrappreżentaw lill-Unjoni Ewropea fis-Summit. Ġew mistiedna wkoll il-Kapijiet ta' Stat jew ta' Gvern tat-28 Stat Membru tal-UE, l-Iżvizzera, u n-Norveġja kif ukoll 21 Kap ta' Stat jew ta' Gvern minn pajjiżi Asjatiċi kif ukoll is-Segretarju Ġenerali tal-ASEAN (l-Assoċjazzjoni tan-Nazzjonijiet tax-Xlokk tal-Asja). Ir-Rappreżentant Għoli tal-Unjoni Ewropea għall-Affarijiet Barranin u l-Politika ta' Sigurtà/Viċi President tal-Kummissjoni Ewropea, Federica Mogherini, u l-Viċi-President tal-Kummissjoni Ewropea għall-Impjiegi, it-Tkabbir, l-Investiment u l-Kompetittività, Jyrki Katainen, ipparteċipaw ukoll fis-Summit. Dalgħodu, fis-sessjoni plenarja tas-Summit, il-President Jean-Claude Juncker qal"Irridu nagħtu impetu ġdid”lir-relazzjoni tagħna mal-Asja, relazzjoni li diġa' hija dinamika ħafna, kif jidher mill-għadd kbir ta' ftehimiet ta' kummerċ u koperazzjoni li għandna". “Huwa biss approċċ multilaterali li se jippermettilna naffrontaw l-isfidi globali. Għalhekk intenni l-impenn tagħna li nappoġġjaw l-organizzazzjonijiet multilaterali fl-isforzi kollha tagħhom, inklużi n-Nazzjonijiet Uniti u l-Organizzazzjoni Dinjija tal-Kummerċ – Organizzazzjoni Dinjija tal-Kummerċ li flimkien irridu nirriformaw biex ir-regoli tagħha jikkorrispondu aħjar għar-realtajiet il-ġodda. Billi naġixxu flimkien inkunu kapaċi nippreservaw il-pjaneta tagħna, […], nikkontrobwixxu biex insolvu l-kunflitti, neqirdu l-faqar, innaqqsu l-inugwaljanzi, […] u nimmaniġjaw aħjar il-flussi migratorji u niżviluppaw kummerċ ħieles u ġust.” Il-kummenti kollha tal-President Juncker fis-sessjoni plenarja tas-Summit tal-ASEM huma disponibbli online. “Dak li dwaru jaqblu bejniethom l-Ewropa u l-Asja mhux biss importanti għalina t-tnejn iżda għad-dinja kollha. Flimkien, nirrappreżentaw 55 % tal-kummerċ globali, 60 % tal-popolazzjoni globali, 65 % tal-ekonomija globali u 75 % tat-turiżmu globali; flimkien nirrappreżentaw saħħa globali reali”, qalet ir-Rappreżentant Għoli/Viċi President, Federica Mogherini fil-konferenza stampa tas-Summit. “Ħriġna minn dan is-Summit ta' jumejn bi sħubija globali msaħħa bejn l-Ewropa u l-Asja. Permezz tagħha stajna nsarrfu l-piż globali tagħna f'inizjattivi ta' politika konkreti, dwar is-sigurtà reġjonali u internazzjonali, kwistjonijiet ta' politika barranija, azzjoni dwar it-tibdil fil-klima, kummerċ ħieles u ġust u l-aġenda diġitali, fost l-oħrajn. Flimkien, nistgħu nagħmlu differenza kbira għad-dinja.” Il-kummenti tar-Rappreżentant Għoli/Viċi President Mogherini fil-konferenza stampa huma disponibbli online. Inħarġet ukoll Dikjarazzjoni mill-President, li tkopri firxa wiesgħa ta' oqsma diskussi u li tiffoka fuq it-tliet pilastri tal-ASEM, jiġifieri dak politiku, dak ekonomiku u finanzjarju, u dak soċjali u kulturali. Konnettività sostenibbli bejn l-Ewropa u l-Asja Fid-diskors tiegħu fis-Sessjoni Plenarja tas-Summit, il-President Juncker enfasizza l-importanza tal-investiment f'konnettività aktar sostenibbli bejn l-Unjoni Ewropea u l-Asja. L-Unjoni Ewropea din il-ġimgħa adottat strateġija ġdida dwar konnessjoni bejn l-Ewropa u l-Asja, li kompliet tibni fuq il-proposta tal-Kummissjoni Ewropea u r-Rappreżentant Għoli f'Settembru. L-għan tal-UE, li fil-qalba tiegħu għandu s-sostenibilità finanzjarja, ambjentali u soċjali, hu li tiżviluppa netwerks ta' konnettività sostenibbli madwar id-dimensjonijiet diġitali, tat-trasport, tal-enerġija u dak uman, kif ukoll issaħħaħ is-sħubijiet fuq il-livelli bilaterali, reġjonali u internazzjonali, b'mod partikolari biex tiżgura approċċ ibbażat fuq ir-regoli u l-interoperabilità tal-istandards. Bħala kontribut għat-tisħiħ tal-konnettività Ewro-Asjatika kif ukoll biex turi l-potenzjal enormi tar-relazzjoni, il-Kummissjoni Ewropea din il-ġimgħa nediet il-Portal Konnettività Sostenibbli tal-ASEM, li joffri lil dawk li jfasslu l-politika, lir-riċerkaturi, lin-negozjanti u lil partijiet interessati oħra ammont kbir ta' data fuq ir-relazzjonijiet politiċi, ekonomiċi u soċjetali bejn iż-żewġ kontinenti. Stqarrija għall-stampa sħiħa u l-iskeda informattiva huma disponibbli online. B'mod parallel għas-Summit, qed isiru għadd ta' attivitajiet bil-Belġju biex ilaqqgħu flimkien lill-Ewropej u lill-Asjatiċi, bħall-Festival Kulturali tal-ASEM, is-Summit tal-Mexxejja Żgħażagħ, il-Forum dwar in-Negozju, il-Forum tal-Poplu għas-soċjetà ċivili, il-Forum tax-Xogħol u l-Laqgħa Parlamentari dwar is-Sħubija . It-tisħiħ tar-rabtiet bilaterali bejn l-UE u l-Asja Fil-marġini tas-Summit tal-ASEM, l-Unjoni Ewropea ffirmat għadd ta' ftehimiet bilaterali biex tapprofondixxi u tespandi r-relazzjonijiet tagħha ma' Singapor u l-Vjetnam rispettivament. Il-President Juncker, il-President Tusk u l-Kanċillier Awstrijakk Sebastian Kurz iffirmaw flimkien mal-Prim Ministru ta' Singapor, Lee Hsien Long, il-Ftehim ta' Kummerċ Ħieles UE-Singapor. Fil-preżenza tal-mexxejja, ir-Rappreżentant Għoli/Viċi President tal-UE, Federica Mogherini u l-Ministru tal-Affarijiet Barranin ta' Singapor, Vivian Balakrishnan iffirmaw il-Ftehim Qafas dwar Sħubija u Kooperazzjoniu l-Kummissarju għall-Kummerċ Cecilia Malmström u s-Sur S Iswaran, Ministru tal-Komunikazzjoni u l-Informazzjoni, u Relazzjonijiet Kummerċjali ta' Singapor iffirmaw il-Ftehim ta' Protezzjoni tal-Investimentbejn l-UE u Singapor. Dawn il-ftehimiet jirrappreżentaw pass sinifikanti ‘l quddiem għal relazzjoni aktar komprensiva u ta' benefiċċju għaż-żewġ naħat bejn l-UE u Singapor, li toħloq opportunitajiet ġodda għall-produtturi, bdiewa, fornituri tas-servizzi u l-investimenti Ewropej, kif ukoll issaħħaħ il-kooperazzjoni politika u settorjali permezz ta' skambji aktar formali u intensivi pereżempju fl-ambjent, it-tibdil fil-klima u l-ġlieda kontra t-terroriżmu. Aktar informazzjoni hija disponibbli fi stqarrija għall-istampa ddedikata u fuq is-sit web. L-Unjoni Ewropea qed tintensifika wkoll ir-relazzjonijiet tagħha mal-Vjetnam. Aktar kmieni din il-ġimgħa, il-Kummissjoni Ewropea adottat il-ftehimiet kummerċjali u ta' investiment bejn l-UE u l-Vjetnam, u wittiet it-triq għall-iffirmar u l-konklużjoni tagħhom. Il-ftehim kummerċjali se jelimina virtwalment it-tariffi kollha fuq oġġetti kkummerċjati bejn iż-żewġ naħat. Il-ftehim jinkludi wkoll impenn b'saħħtu u legalment vinkolanti lejn l-iżvilupp sostenibbli, inkluż ir-rispett lejn id-drittijiet tal-bniedem, id-drittijiet tax-xogħol, il-ħarsien ambjentali u l-ġlieda kontra t-tibdil fil-klima, b'referenza espliċita għall-Ftehim ta' Pariġi. Illum, l-UE u l-Vjetnam iffirmaw Ftehim ta' Sħubija Volontarja dwar Infurzar tal-Liġi, Tmexxija u Kummerċ fis-Settur Forestali. Il-Ftehim se jgħin biex titjieb il-governanza tal-foresti, jindirizza l-qtugħ illegali tas-siġar u jippromwovi l-kummerċ fi prodotti tal-injam legalment verifikati mill-Vjetnam lejn l-UE u swieq oħra. Barra mill-varjetà ta' benefiċċji soċjali, ekonomiċi u ambjentali assoċjati ma' ġestjoni aħjar tas-settur tal-forestrija fil-Vjetnam, dan il-liċenzjar se jissimplifika n-negozju għan-negozjanti tal-injam. Iżjed informazzjoni tinsab online. Il-Laqgħa tal-mexxejja UE-ASEAN Wara s-Summit tal-ASEM, saret laqgħa tal-Mexxejja bejn l-Unjoni Ewropea u l-ASEAN. Il-president Jean-Claude Juncker u l-President Donald Tusk, akkumpanjati mir-Rappreżentant Għoli tal-UE/Viċi President Federica Mogherini rrappreżentaw lill-Unjoni Ewropea, filwaqt li l-Assoċjazzjoni tan-Nazzjonijiet tax-Xlokk tal-Asja kienet rappreżentata mill-Prim Ministru ta' Singapor, Lee Hsien Loong, bħala l-pajjiż li għandu l-Presidenza tal-ASEAN għall-2018, u l-Prim Ministru tat-Tajlandja, Prayut Chan-o-cha, bħala l-pajjiż li jkollu l-Presidenza tal-ASEAN fl-2019, u s-Segretarju Ġenerali tal-ASEAN, Lim Jock Hoi. “Is-sħubija tal-UE mal-ASEAN hija msejsa fuq interessi komuni fuq ħafna oqsma. Aħna għandna valuri komuni – fl-Unjoni Ewropea u fl-istatut tal-ASEAN, li jeħtieġ li jiġu rispettati minn kulħadd", qal il-President Juncker fil-ftuħ tal-Laqgħa tal-Mexxejja. "Xhieda tal-kooperazzjoni intensa tagħna huma l-għadd ta' ftehimiet ma' Singapor li għadna kif iffirmajna. Nispera li dawn ikunu l-ewwel minn sensiela twila ta' ftehimiet bħal dawn ma' pajjiżi tal-ASEAN, u li eventwalment jirriżultaw fi ftehim bejn reġjun u ieħor.” Fil-Laqgħat tal-Mexxejja, flimkien ma' kwistjonijiet ta' kummerċ, konnettività u t-trasport, il-mexxejja indirizzaw l-isfidi ta' paċi u sigurtà globali, inkluż it-tibdil fil-klima, in-nonproliferazzjoni, il-Pjan ta' Azzjoni Komprensiv Konġunt — il-ftehim nukleari mal-Iran, il-ġlieda kontra t-terroriżmu, is-sigurtà marittima u l-migrazzjoni. Huma qablu li jsaħħu r-relazzjoni bejn l-UE u l-ASEAN, b'mod partikolari billi jindirizzaw sfidi globali u biex jaħdmu flimkien biex tissaħħaħ l-ordni internazzjonali bbażata fuq ir-regoli u l-multilateraliżmu. Skeda informattiva dwar ir-relazzjonijiet bejn l-UE u l-ASEAN hija disponibbli online. Aktar informazzjoni Is-sit web tat-12-il Summit tal-ASEM It-12-il Summit tal-ASEM: Id-Dikjarazzjoni tal-President Diskors mill-President Jean-Claude Juncker fis-seduta plenarja tat-12-il Summit tal-ASEM Kummenti mir-Rapprezentant Għoli/Viċi President Federica Mogherini fil-konferenza stampa wara t-12-il Summit tal-ASEM Skeda Informattiva tal-ASEM Fuljett tal-ASEM Nikkollegaw l-Ewropa u l-Asja — l-Iskeda Informattiva dwar l-Istrateġija tal-UE L-UE żżid l-isforzi tagħha fl-istrateġija tagħha għall-konnessjoni bejn l-Ewropa u l-Asja Memo li jispjega l-approċċ tal-UE dwar il-konnessjoni bejn l-Ewropa u l-Asja Konklużjonijiet tal-Kunsill dwar Nikkollegaw l-Ewropa u l-Asja – Elementi fundamentali għal Strateġija tal-UE” Stqarrija għall-istampa: L-UE u Singapor isawru rabtiet politiċi u ekonomiċi eqreb Sit web dwar il-Ftehim ta' Kummerċ Ħieles bejn l-UE u Singapor u l-Ftehim dwar il-Protezzjoni tal-Investiment Stqarrija għall-istampa: Il-Kummissjoni tniedi għodda onlajn biex tkejjel kemm huma konnessi sew l-Ewropa u l-Asja Kummenti mill-President Jean-Claude Juncker waqt il-ftuħ il-Laqgħa tal-Mexxejja UE-ASEAN Skeda informattiva dwar ir-relazzjonijiet bejn l-UE u l-ASEAN